साउथ एसियन बुद्धिचालमा नेपाली खेलाडीको मिश्रित प्रदर्शन
नेपाल बुद्धिचाल महासङ्घको आयोजनामा जारी साउथ एसियन बुद्धिचाल च्याम्पियनसिपको पहिलो चरणको खेलमा नेपाली खेलाडीले मिश्रित प्रदर्शन गरेका छन् ।
काठमाडौं, जेठ ३१ गते । नेपाल बुद्धिचाल महासङ्घको आयोजनामा जारी साउथ एसियन बुद्धिचाल च्याम्पियनसिपको पहिलो चरणको खेलमा नेपाली खेलाडीले मिश्रित प्रदर्शन गरेका छन् । नेपाल च्याम्पियन फिडे मास्टर रेटेड खेलाडी रुपेश जैसवालले  बुधबार बङ्गलादेशका २११३ रेटेड अब्दुल मलेक मोहमदलाई हराउनुभयो । राम्रो खेल्नुभएका रुपेशले अब्दुललाई २८औँ चालमा निराश पार्नुभएको थियो । यसैगरी १८३४ रेटेड १४ वर्षीय पुरुषोत्तम सिलवालले भुटानका अनरेटेड खेलाडी डिक्चेन दोर्जीलाई सहज रूपमा ३४औँ चालमा जित निकाल्नुभयो । पूर्व नेपाल च्याम्पियन २०३२ रेटेड खेलाडी सूरविर लामा बङ्गलादेशका २२०६ रेटेड हसन पराग मेहन्दीसँग पराजित हुनुभयो ।राउण्ड रोबिन लिग प्रणालीका आधारमा गोदावरीमा सञ्चालन भएको च्याम्पियनसिपमा नेपालका २०२४ रेटेड फिडे मास्टर क्षितिज भण्डारी र पाकिस्तानका २०४६ रेटेड  फिडे मास्टर अमिर करिम बीचको खेल निकै प्रतिस्पर्धामा रह्यो । रोचक रूपमा आक्रमण  प्रत्याक्रमण भएको खेलको ७०औँ चालमा पाकिस्तान खेलाडी अमिरले बाजी मार्नुभयो । सुरवीरले राम्रो खेलपनि अवसरको फाइदा उठाउन नसक्दा खेलको ५२औँ  चालमम आत्मसमर्पण गर्नुभएको थियो । खुलातर्फ नेपाल, पाकिस्तान, बङ्गलादेश, भुटान र भारतका खेलाडीको सहभागिता रहेको छ । प्रतियोगितामा भारतका डिफेन्डिङ च्याम्पियन २४१५ रेटेट आई एम नुबैर शाह शैखले भारतकै २५०८ रेटेड  ग्राण्ड मास्टर सयान्तन दालाई पराजित गर्नुभयो । निकै कठिन रोचक खेलमा नुबेरले आफूभन्दा उच्च रेटेड ग्राण्ड मास्टर सयन्तनलाई खेलको ५८औँ  चालमा सिकार बनाउनुभयो । च्याम्पियनसिपमा पुरुषतर्फ विजेतालाई एक लाख ५० हजार, उपविजेतालाई एक लाख र तेस्रो हुनेलाई ५० हजार रुपियाँ पुरस्कार प्रदान गरिनेछ ।यस्तै महिलातर्फ पहिलो, दोस्रो र तेस्रो हुनेलाई क्रमशस् एक लाख, ६० हजार र ४० हजार रुपियाँ पुरस्कार प्रदान गरिने आयोजक महासङ्घले जनाएको छ । ६ दिनसम्म चल्ने प्रतियोगिताको  लागि राष्ट्रिय खेलकुद परिषद्, ललितपुरका स्थानीय निकायहरू  ललितपुर महानगरपालिका, महालक्ष्मी नगर पालिका, गोदावरी नगरपालिका , कोन्जोसम गाउँपालिका, बागमती गाउँपालिका, महाँकाल गाउँपालिका र ललितपुर जिल्ला समन्वय समितिले  सहयोग गरेको छ।